SA se groeisyfer dalk beter as verwag - Ekonomie - Republikein
Friday, March 22nd, 23:16:42
SA se groeisyfer dalk beter as verwag
06 March 2018 | Ekonomie
Vida Booysen - Alle oë sal vandag op die groeisyfer vir die Suid-Afrikaanse ekonomie wees om te bevestig of daar inderdaad groen spriete begin uitsteek.
Suid-Afrika se bruto binnelandse produk (BBP)-groeisyfer vir die vierde kwartaal en vir 2017 word dan deur Statistieke Suid-Afrika (SSA) bekend gemaak.
Die BBP is die kernaanwyser van ekonomiese prestasie en ekonome is versigtig optimisties dat dit dalk beter kan lyk as wat ons verwag.
In Februarie se begrotingstoespraak is BBP-groei van 1% vir 2017 voorspel. Dit is hoër as die 0,7% wat in Oktober verlede jaar in die mediumtermynbegrotingsraamwerk in die vooruitsig gestel is.
"Ons hou vol die groeisyfer vir 2017 kan dalk hoër as ons aanvanklike verwagting van 0,9% styg – tot selfs so hoog as 1,1%," sê Mamello Matikinca, FNB se hoofekonoom.
"Die ekonomiese herstel word deur die deurlopende verbetering in landbouvooruitsigte aangedryf asook deur 'n beter as verwagte vertoning deur die vervaardigingsektor en 'n opswaai in kleinhandelverkope in die vierde kwartaal verlede jaar."
Haar voorspelling vir BBP-groei in die vierde kwartaal van 2017 is 2,1% hoër op 'n jaargrondslag en selfs meer as 3% op 'n kwartaalgrondslag.
John Asbourne, Afrika-ekonoom by Capital Economics, wys ook daarop dat die sterk vervaardiging- en kleinhandelsyfers die BBP vir die vierde kwartaal 'n hupstoot sal gee. Sy voorspelling is dat Suid-Afrika se BBP in 2017 met 1% sal toeneem.
Kleinhandelaars het 2017 op 'n vrolike noot afgesluit met Desember se handelsdata wat 'n toename van 5,3% in verkope toon teenoor dieselfde tydperk die vorige jaar.
Dennis Dykes, hoofekonoom van Nedbank, verwag groei van 2% in die vierde kwartaal en 0,9% vir die hele jaar. Hy stem saam dat vervaardiging begin kop optel en merk ook op dat daar 'n verbetering in die banksektor se groei was.
Dykes se voorspelling vir 2018 se BBP is 'n beskeie 1,6%.
"Daar is reeds 'n groot hoeveelheid skade aan die ekonomie aangerig en dit sal moeilik wees om so gou weer dinge reg te ruk."
Ekonome hou ook die bewegings van die Amerikaanse Federale Reserweraad fyn dop. Indien die Fed op die korttermyn rentekoerse in die VSA gaan verhoog, soos hy reeds aangedui het hy wil doen, sal dit groei in ontluikende lande soos Suid-Afrika demp. 'n Verdere demper op Suid-Afrika se groeivooruitsigte sal wees as die regering se beloofde strukturele hervormings nie gou genoeg plaasvind nie. – Netwerk24